93.4fm – Radio Namakwaland – Die beste in die weste. » Dag 13 Donderdag 24 Mei
Ons voorlaaste dag het aangebreek en ons word wakker van die trompetter van olifante by die watergat op Halali. Almal is uitgerus en vroegoggend word die watergat besoek terwyl sommige voor ontbyt reeds die kans gebruik om wildbesigtiging te doen. Alhoewel die wild nie so volop is soos die vorige twee dae nie, is daar besondere suksesse. Ons het so lank gewag vir die Cheetas en Neal is gelukkig om sommer twee raak te sien. Groot opgewondenheid heers en gou-gou is almal oppad om ook ‘n foto te probeer neem. Corli sien uiteindelik haar eerste leeu en dit nogal ‘n mooi maanhaar. ‘n Ander rare verskynsel is ‘n kameelperd wat ‘n been kou wat aan sy kakebeen vasgehaak het en waarskynlik sy dood kan beteken aangesien hy nie kan suip nie. ‘n Pragtige renoster is ook weer gesien en natuurlik al die ander wildsoorte soos gemsbokke, rooibokke, springbokke, blouwildebeeste, koedoes, olifante en selfs weer ‘n leeu.
Almal het baie opgewonde by die kamp op Namutoni aangekom en al die stories is oor en weer vertel en foto’s met mekaar gedeel. Daar kon lekker vroeg gewas en mooigemaak word vir ‘n lekker kuier voor sononder. Daar is selfs botscha balle gespeel. Die toer is amper op ‘n einde. Ons het sommer vroegaand klaar geet en vroeg ingekruip, want more moet daar vroeg opgestaan word vir optog na Erindi.
13/12/2017, 10:34 pm